
Európsky parlament,
–	so zreteľom na návrh Komisie pre Európsky parlament a Radu (COM(2021)0281),
–	so zreteľom na článok 294 ods. 2 a článok 114 Zmluvy o fungovaní Európskej únie, v súlade s ktorými Komisia predložila návrh Európskemu parlamentu (C9‑0200/2021),
–	so zreteľom na článok 294 ods. 3 Zmluvy o fungovaní Európskej únie,
–	so zreteľom na stanovisko Európskeho hospodárskeho a sociálneho výboru z 20. októbra 2021[footnoteRef:1], [1:  	Ú. v. EÚ C 105, 4.3.2022, s. 81.] 

–	so zreteľom na stanovisko Výboru regiónov z 13. októbra 2021[footnoteRef:2], [2:  	Ú. v. EÚ C 61, 4.2.2022, s. 42.] 

–	so zreteľom na predbežnú dohodu schválenú gestorským výborom podľa článku 74 ods. 4 rokovacieho poriadku, a na záväzok zástupcu Rady, vyjadrený v liste zo 6. decembra 2023, schváliť pozíciu Európskeho parlamentu v súlade s článkom 294 ods. 4 Zmluvy o fungovaní Európskej únie,
–	so zreteľom na článok 59 rokovacieho poriadku,
–	so zreteľom na stanoviská Výboru pre vnútorný trh a ochranu spotrebiteľa, Výboru pre právne veci a Výboru pre občianske slobody, spravodlivosť a vnútorné veci,
–	so zreteľom na správu Výboru pre priemysel, výskum a energetiku (A9-0038/2023),
1.	prijíma nasledujúcu pozíciu v prvom čítaní;
2.	berie na vedomie vyhlásenia Komisie uvedené v prílohe k tomuto uzneseniu;
3.	žiada Komisiu, aby mu vec znovu predložila, ak nahrádza, podstatne mení alebo má v úmysle podstatne zmeniť svoj návrh;
4.	poveruje svoju predsedníčku, aby postúpila túto pozíciu Rade, Komisii a národným parlamentom.

Pozícia Európskeho parlamentu prijatá v prvom čítaní 29. februára 2024 na účely prijatia nariadenia Európskeho parlamentu a Rady (EÚ) 2024/..., ktorým sa mení nariadenie (EÚ) č. 910/2014, pokiaľ ide o zriadenie európskeho rámca digitálnej identity

(Keďže bola dosiahnutá dohoda medzi Európskym parlamentom a Radou, pozícia Európskeho parlamentu zodpovedá záverečnému legislatívnemu aktu, nariadeniu (EÚ) 2024/1183.)



PRÍLOHA K LEGISLATÍVNEMU UZNESENIU

Vyhlásenie Komisie k článku 45 pri príležitosti prijatia nariadenia (EÚ) 2024/1183[footnoteRef:3] [3:  	Ú. v. EÚ L, 2024/1183, 30.4.2024, ELI: http://data.europa.eu/eli/reg/2024/1183/oj.] 

Komisia víta dosiahnutú dohodu, ktorá podľa jej názoru objasňuje, že webové prehliadače sú potrebné na zabezpečenie podpory a interoperability kvalifikovaných certifikátov pre autentifikáciu webového sídla (QWAC) výlučne na účel používateľsky ústretového zobrazovania údajov o totožnosti vlastníka webového sídla. Komisia sa domnieva, že táto povinnosť nemá vplyv na metódy použité na zobrazenie takýchto údajov o totožnosti.

Komisia víta dosiahnutú dohodu, ktorá podľa jej názoru objasňuje, že požiadavka, aby webové prehliadače uznávali QWAC, neobmedzuje vlastné bezpečnostné politiky prehliadačov a že článok 45 v navrhovanom znení umožňuje webovým prehliadačom, aby chránili a uplatňovali svoje vlastné postupy a kritériá s cieľom zachovať a chrániť súkromie online komunikácie prostredníctvom šifrovania a iných osvedčených metód. Komisia sa domnieva, že návrh článku 45 neukladá povinnosti ani obmedzenia, pokiaľ ide o spôsob, ako webové prehliadače vytvárajú šifrované spojenia s webovými sídlami alebo overujú šifrovacie kľúče používané pri vytváraní týchto pripojení.

Komisia pripomína, že v súlade s bodom 28 Medziinštitucionálnej dohody medzi Európskym parlamentom, Radou Európskej únie a Európskou komisiou o lepšej tvorbe práva z 13. apríla 2016 Komisia využije expertné skupiny, uskutoční konzultácie s cieľovými zainteresovanými stranami a podľa potreby uskutoční verejné konzultácie.

Vyhlásenie Komisie o nepozorovateľnosti pri príležitosti prijatia nariadenia (EÚ) 2024/1183[footnoteRef:4] [4:  	Ú. v. EÚ L, 2024/1183, 30.4.2024, ELI: http://data.europa.eu/eli/reg/2024/1183/oj.] 

Komisia víta dosiahnutú dohodu, ktorá podľa jej názoru potvrdzuje, že toto pozmeňujúce nariadenie nepovoľuje poskytovateľom európskej peňaženky digitálnej identity spracúvanie osobných údajov obsiahnutých v peňaženke alebo údajov vyplývajúcich z jej používania na iné účely ako na poskytovanie služieb peňaženky. 

Komisia takisto víta začlenenie pojmu nepozorovateľnosť do odôvodnenia 11c návrhu pozmeňujúceho nariadenia, ktoré by malo poskytovateľom peňaženky brániť v tom, aby zhromažďovali a prezerali si podrobnosti o každodenných transakciách používateľov. Komisia zastáva názor, že tento pojem znamená, že by nemala existovať korelácia údajov medzi rôznymi službami na účely vyhľadávania alebo sledovania používateľov alebo na určenie, analýzu a predvídanie osobného správania, záujmov alebo zvykov. 

Komisia zároveň uznáva, že poskytovatelia európskych peňaženiek digitálnej identity môžu mať v plnom súlade s nariadením (EÚ) 2016/679 prístup k určitým kategóriám osobných údajov s výslovným súhlasom používateľa, napríklad s cieľom zabezpečiť kontinuitu poskytovania služieb peňaženky alebo chrániť používateľov pred narušeniami ich poskytovania. Tieto údaje by sa mali obmedziť na to, čo je nevyhnutné na konkrétny účel.

